Saab Grintek vra likwidasie van DenelSaab Grintek Defence het ŉ aansoek by die hooggeregshof in Pretoria ingedien om die reeds sukkelende wapenvervaardiger Denel te laat likwideer. Denel sukkel reeds geruime tyd om sy krediteure en selfs werkers se salarisse ten volle te betaal. Werkers by Denel Land Systems het verlede maand ŉ skamele 20% van hul salarisse ontvang en die maatskappy het gewaarsku dat terwyl sy likiditeitsprobleme vererger, hy in die komende maande steeds gaan sukkel om salarisse te betaal. Pravin Gordhan, minister van openbare ondernemings, het vroeër gesê Denel skuld sy werkers sowat R500 miljoen en salarisse is in Mei verlede jaar die laaste keer ten volle betaal. Die vakbond Uasa sê hy het deur Fedusa, by wie hy geaffilieer is, die minister gevra om ander staatsdepartemente, waaronder die nasionale tesourie, te vra om finansiering te verskaf om te verseker Denel kan sy krediteure betaal en aanhou sake doen. “Die likwidasie-aansoek van Saab Grintek Defence, hoewel dit ingevolge die bestaande likiditeit-stryd by Denel geregverdig is, kon vermy word as die staat ingegryp het soos hy gevra is om te doen. Uasa is bewus daarvan dat ander krediteure ook betalings wat lank reeds uitstaande is, van Denel eis,” sê Abigail Moyo, woordvoerder van Uasa. Sy sê sou die likwidasie weens Saab Grintek se aansoek, of dié van enige ander krediteur, voortgaan, die vakbond sy lede sal help met eise teen die staatsbeheerde onderneming deur ŉ voorkeurlikwidateur vir oorweging te benoem om ŉ billike proses te verseker. eNCA het die afgelope naweek berig die aansoek, wat sowat twee weke gelede ingedien is, hou verband met die verskaffing van meer as 200 brandbeheerstelsels vir sekere voertuie. Saab Grintek se eis teen Denel beloop volgens eNCA sowat R126 miljoen. Die maatskappy het glo teen einde verlede jaar prokureursbriewe aan Denel begin stuur, maar dit is na bewering bloot geïgnoreer, waarna die maatskappy hom tot die hof gewend het. In Maart vanjaar het die vakbond Solidariteit ŉ hofbevel bekom om ingevolge ŉ lasbrief van eksekusie beslag te lê op meer as R12 miljoen van Denel se roerende bates.